4. การประกอบธุรกิจของแต่ละสายผลิตภัณฑ์

4.1 ลักษณะของผลิตภัณฑ์หรือบริการ

บริษัทเป็นผู้ผลิตและจัดจำหน่ายผลิตภัณฑ์เพื่อสิ่งแวดล้อม
ที่เกี่ยวกับระบบบำบัดน้ำเสียและระบบสำรองน้ำ
ผลิตภัณฑ์วัสดุก่อสร้างและอุตสาหกรรมเพื่อจัดจำหน่ายให้ผู้บริโภคทั่วไปและผู้ประกอบการอุตสาหกรรมภายในประเทศ
และมี บริษัท พรีเมียร์ โฮม แอพพลายแอนซ์ จำกัด (“PHA”)
เป็นผู้จัดจำหน่ายผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงานซึ่งมุ่งเน้นการจำหน่ายผลิตภัณธ์ประเภทตู้แช่เย็น
ตู้แช่แข็ง รวมไปถึง บริษัท อินฟินิท กรีน จำกัด (“IGC”)
ในการดำเนินธุรกิจไฟฟ้าพลังงานแสงอาทิตย์
สำหรับรายละเอียดของแต่ละกลุ่มธุรกิจสามารถแบ่งประเภทได้ดังนี้

  ผลิตภัณฑ์เพื่อสิ่งแวดล้อม

-   ระบบบำบัดน้ำเสีย

บริษัทเป็นผู้นำในการผลิตและจัดจำหน่ายระบบบำบัดน้ำเสียประเภทไฟเบอร์กลาส
โดยในปัจจุบันวัสดุที่ใช้ในการผลิตถังบำบัดน้ำเสียโดยทั่วไปมีด้วยกัน 2 ชนิด ได้แก่
ไฟเบอร์กลาสและวัสดุพลาสติกโพลีเอทิลีน
ทั้งนี้ผลิตภัณฑ์ถังบำบัดน้ำเสียของบริษัทผลิตจากไฟเบอร์กลาสภายใต้หลายตราสินค้าของบริษัท เช่น
SATS AEROWHEEL AEROMAX ECO TANK และ AEROTOL เป็นต้น
ซึ่งเป็นที่นิยมและยอมรับกันอย่างกว้างขวางในด้านคุณภาพของผลิตภัณฑ์และความทนทานรวมทั้งความหลากหลายของผลิตภัณฑ์ที่สามารถตอบสนองความต้องการที่แตกต่างกันของกลุ่มลูกค้าได้เป็นอย่างดี
สำหรับถังบำบัดน้ำเสียของบริษัทมีทั้งระบบเติมอากาศและระบบไม่เติมอากาศ
โดยผลิตภัณฑ์เพื่อสิ่งแวดล้อมด้านระบบบำบัดน้ำเสียของบริษัทมีรายละเอียดดังนี้

-   ระบบบำบัดน้ำเสียสำหรับส้วม ได้แก่ ถังแซทส์ และถังไบโอเซพท์

-   ระบบบำบัดน้ำเสียสำหรับน้ำทิ้งรวม ได้แก่ ถังอีโคแท้งค์ ถังแอโรโทล ถังไบโอโทล ถังแอ
    โรวีล ถังแอโรแมกซ์ ถังซูเปอร์แซทส์ และบ่อดักไขมัน พี.พี.

-   อุปกรณ์สำหรับระบบบำบัดน้ำเสีย ได้แก่ อุปกรณ์ปั๊มน้ำเสียซูรูมิ เครื่องเติมอากาศซูรูมิ
    เครื่องเติมอากาศแอร์เพียว และเครื่องเติมอากาศฟลุ๊คส์

-   ระบบสำรองน้ำ

บริษัทเป็นผู้ผลิตและจัดจำหน่ายถังสำรองน้ำซึ่งผลิตจากไฟเบอร์กลาสและพลาสติกโพลีเอทิลีน
ภายใต้ตราสินค้า “PP” ถังสำรองน้ำของบริษัทสามารถแบ่งตามขนาดได้ 2 ประเภท คือ 1)
ถังสำรองน้ำทั่วไปโดยมีขนาดความจุตั้งแต่ 500 – 4,000 ลิตร
ซึ่งเหมาะสำหรับบ้านเรือนที่อยู่อาศัย รวมถึงอาคารต่างๆ และ 2)
ถังสำรองน้ำขนาดใหญ่โดยมีขนาดความจุตั้งแต่ 5,000 – 100,000 ลิตร
ซึ่งเหมาะสำหรับอาคารหรือโรงงานต่างๆ
โดยผลิตภัณฑ์เพื่อสิ่งแวดล้อมด้านระบบสำรองน้ำของบริษัทมีรายละเอียด ได้แก่

-   ถังน้ำ พี.พี. นีโอ

-   ถังน้ำพี.พี. นาโนคลีน

-   ถังน้ำ พี.พี. เฟรช

-   ถังน้ำ พี.พี. สปริง

-   ถังน้ำดีแท้งค์

-   ถังน้ำไฟเบอร์กลาสบิ๊กแท้งค์

-   การให้บริการและดูแลระบบบำบัดน้ำเสีย

บริษัทให้บริการ รับออกแบบ แนะนำ
และดูแลจัดการระบบบำบัดน้ำเสียทั้งระบบบำบัดน้ำเสียขนาดเล็กจนถึงระบบบำบัดน้ำเสียขนาดใหญ่
โดยบริษัทจะมุ่งเน้นการวิเคราะห์หาสาเหตุของความผิดปกติของระบบบำบัดน้ำเสียและการแก้ไขระบบบำบัดน้ำเสียให้แก่ลูกค้าอย่างมีประสิทธิภาพ
นอกจากนี้
บริษัทยังมุ่งเน้นการให้บริการซ่อมแซมอุปกรณ์สำหรับระบบบำบัดน้ำเสียทุกชนิดให้แก่ลูกค้าทั่วไป
โดยมีประเภทการให้บริการดังนี้

-   การให้บริการระบบบำบัดน้ำเสียขนาดเล็ก

-   การให้บริการระบบบำบัดน้ำเสียขนาดใหญ่

-   การให้บริการซ่อมอุปกรณ์สำหรับระบบบำบัดน้ำเสีย

ผลิตภัณฑ์วัสดุก่อสร้างและอุตสาหกรรม

บริษัทดำเนินธุรกิจเป็นผู้ผลิตและจัดจำหน่ายผลิตภัณฑ์วัสดุก่อสร้างและอุตสาหกรรม
รวมถึงการผลิตผลิตภัณฑ์ตามความต้องการของลูกค้า และผลิตภัณฑ์สำหรับงานโครงการ
โดยสามารถแบ่งประเภทของแต่ละผลิตภัณฑ์ได้ดังนี้

-   ผลิตภัณฑ์ที่ผลิตจากซีเมนต์เสริมใยแก้ว (Glass Reinforced Cement: GRC) เช่น
    แผ่นผนัง GRC ผนังกั้นเสียง ปูนปั้นลายประดับตกแต่งอาคาร ผนังเบา เป็นต้น

-   ผลิตภัณฑ์หลังคาและผนังเหล็กขึ้นรูป เช่น หลังคาและผนังเหล็กตามอาคารก่อสร้างต่างๆ เช่น
    ศูนย์ประชุมแห่งชาติสิริกิติ์ คลังเก็บสินค้าของ บมจ.ท่าอากาศยานไทย
    ศูนย์นิทรรศการและการประชุมไบเทค เป็นต้น

-   ผลิตภัณฑ์ที่ผลิตจากวัสดุอะครีลิค (Acrylics) เช่น ชั้นวางของ อ่างอาบน้ำ เป็นต้น

-   ผลิตภัณฑ์ไฟเบอร์กลาสเสริมแรง (Fiberglass Reinforced Plastic: FRP) เช่น
    ท่อสำหรับสารเคมี ถังบรรจุสารเคมี เป็นต้น

ผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงาน

ดำเนินการโดยบริษัทย่อย (“PHA”) โดย PHA
มีการประกอบธุรกิจโดยการว่าจ้างผลิตสินค้าในกลุ่มผลิตภัณฑ์เครื่องใช้ไฟฟ้าภายในบ้านที่มีคุณสมบัติในการประหยัดพลังงานและจัดจำหน่ายภายใต้ตราสินค้า
“MIRAGE” โดยผลิตภัณฑ์ของ PHA ที่ดำเนินการจำหน่ายในปัจจุบันมีประเภทสินค้าดังนี้

-   ตู้แช่เย็น

-   ตู้แช่แข็ง

-   ตู้เย็นลายภาพพิมพ์

-   ตู้กดน้ำร้อน-น้ำเย็น

-   ตู้แช่ไวน์

-   เตาแก๊ส-เตาอบตั้งพื้น

ธุรกิจไฟฟ้าพลังงานแสงอาทิตย์

ดำเนินการโดยบริษัทย่อย (“IGC”) โดย IGC ดำเนินธุรกิจไฟฟ้าพลังงานแสงอาทิตย์
เป็นผู้ผลิตไฟฟ้าจากพลังงานแสงอาทิตย์ซึ่งจัดอยู่ในประเภทผู้ผลิตไฟฟ้าเอกชนรายเล็กมาก (VSPP)
โดยมีสัญญาซื้อขายไฟฟ้ากับการไฟฟ้าส่วนภูมิภาค (กฟภ.)
โดยแหล่งรายได้หลักของบริษัทจะมาจากค่าไฟฟ้า และส่วนเพิ่มราคารับซื้อไฟฟ้าจำนวน 8
บาทต่อหน่วยเป็นเวลา 10 ปี สำหรับโรงไฟฟ้าทั้ง 3
แห่งนับจากวันเริ่มต้นเปิดดำเนินการเชิงพาณิชย์ (“COD”) โดยในปัจจุบัน IGC ได้ COD
สำหรับโรงไฟฟ้าพลังงานแสงอาทิตย์ 1 แห่ง กำลังผลิตติดตั้ง 5.86
เมกะวัตต์ที่จังหวัดสระบุรีตั้งแต่วันที่ 27 ธันวาคม 2553
และคาดว่าจะสามารถเริ่มเปิดดำเนินการเชิงพาณิชย์สำหรับโรงไฟฟ้าอีก 2 แห่ง
กำลังผลิตติดตั้งรวม 11.49
เมกะวัตต์ในจังหวัดสระบุรีเช่นเดียวกับโรงไฟฟ้าแห่งแรกภายในไตรมาส 1 ปี 2556

4.2 การตลาดและภาวะการแข่งขัน

4.2.1. กลยุทธ์การแข่งขัน

การดำเนินธุรกิจของบริษัท
ต้องอาศัยความเชื่อมั่นในด้านคุณภาพของสินค้าและการให้บริการเป็นหลักและจากผลงานที่ผ่านมานานกว่า
36 ปี เป็นเครื่องพิสูจน์คุณภาพของสินค้าและบริการที่ดีที่มีให้แก่กลุ่มลูกค้า
ซึ่งทำให้บริษัทได้รับความไว้วางใจจากกลุ่มลูกค้าอย่างต่อเนื่อง ทั้งในด้านคุณภาพของสินค้า
การส่งมอบที่ตรงต่อเวลา รวมถึงคุณภาพของการให้บริการหลังการขาย
โดยบริษัทมีกลยุทธ์การแข่งขันดังนี้

(1) ด้านคุณภาพของสินค้า

(2) ด้านการบริหารต้นทุนของสินค้า

(3) ด้านการกำหนดราคาของสินค้า

(4) ด้านการส่งเสริมการตลาด

(5) ด้านการส่งมอบผลิตภัณฑ์และบริการที่มีความตรงต่อเวลา

(6) ด้านการให้บริการก่อนการขายและหลังการขาย

(7) ด้านการพัฒนาและแนะนำผลิตภัณฑ์ใหม่ๆออกสู่ตลาดอย่างต่อเนื่อง

(8) ด้านการพัฒนาช่องทางการจัดจำหน่าย

4.2.2. กลุ่มลูกค้าเป้าหมาย

เนื่องจากผลิตภัณฑ์ของบริษัทประกอบด้วยผลิตภัณฑ์ที่เกี่ยวกับระบบบำบัดน้ำเสีย
ระบบสำรองน้ำและผลิตภัณฑ์ที่ใช้ในโรงงานอุตสาหกรรมเป็นหลัก
ดังนั้นกลุ่มลูกค้าของบริษัทจึงเป็นกลุ่มลูกค้าที่อยู่ในธุรกิจอสังหาริมทรัพย์และโรงงานอุตสาหกรรมเป็นส่วนใหญ่
โดยสามารถแยกออกได้เป็น 4 กลุ่มหลัก ได้แก่ 1) อาคารที่พักอาศัย/หมู่บ้านจัดสรร 2)
โรงงานอุตสาหกรรม 3) อาคารขนาดใหญ่ และ 4) โครงการก่อสร้างระบบสาธารณูปโภค
โดยกลุ่มลูกค้าเป้าหมายประเภทอาคารขนาดใหญ่มีสัดส่วนมากที่สุด รองลงมาได้แก่
กลุ่มโรงงานอุตสาหกรรม กลุ่มอาคารที่พักอาศัย/หมู่บ้านจัดสรร
และกลุ่มโครงสร้างก่อสร้างระบบสาธารณูปโภค ตามลำดับ

ทั้งนี้บริษัทมีนโยบายที่จะขยายการส่งออกไปยังประเทศใกล้เคียง เช่น ประเทศสิงคโปร์
ประเทศลาว ประเทศกัมพูชา ประเทศเวียดนาม และประเทศจีน เป็นต้น
โดยการเข้าร่วมงานแสดงสินค้าในต่างประเทศ
เนื่องจากเล็งเห็นโอกาสจากการที่ประเทศเหล่านี้เริ่มตระหนักถึงปัญหาสิ่งแวดล้อมโดยเฉพาะปัญหาในด้านมลพิษทางน้ำเพิ่มขึ้น

4.2.3. การจำหน่ายและช่องทางการจัดจำหน่าย

สำหรับช่องทางการจัดจำหน่ายในประเทศของบริษัทสามารถแบ่งได้เป็น 2 ช่องทาง ได้แก่

  (1) การขายให้กับลูกค้าเจ้าของโครงการ ผู้รับเหมา และลูกค้าทั่วไป

บริษัทจะเน้นเจ้าของโครงการ ทั้งโครงการหมู่บ้านจัดสรร โครงการก่อสร้างอาคาร โรงงานต่างๆ
หรือขายตรงผ่านผู้รับเหมาหรือสถาปนิก ซึ่งเป็นผู้กำหนดลักษณะสินค้าที่ใช้ในโครงการ
สำหรับกลยุทธ์การจัดจำหน่ายแบบการขายตรงประกอบด้วย การใช้พนักงานขาย
การจัดตั้งสำนักงานขาย และ การจัดงานนิทรรศการ/สื่อสิ่งพิมพ์/เวบไซต์ของบริษัท

  (2) การขายผ่านตัวแทนจำหน่าย

สำหรับการขายในประเทศตัวแทนจำหน่ายของบริษัทจะเป็นร้านขายวัสดุก่อสร้างในประเทศ เช่น
ร้านโฮมมาร์ท ร้านบุญถาวร ร้านสยามโกลบอลเฮาส์ รวมถึงร้านวัสดุก่อสร้างอื่นๆ
ซึ่งมีทั้งในกรุงเทพมหานครและต่างจังหวัด
ซึ่งตัวแทนจำหน่ายของบริษัทมีความสัมพันธ์ที่ดีกับบริษัทมาอย่างยาวนาน
นอกจากนี้บริษัทยังมีการจำหน่ายไปยังตัวแทนจำหน่ายในต่างประเทศอีกด้วย
ทั้งนี้บริษัทมีการพิจารณาคัดเลือกตัวแทนจำหน่าย
โดยพิจารณาจากการดำเนินธุรกิจขายวัสดุก่อสร้างและประปา และมีหน้าร้านและตั้งอยู่ในทำเลที่ดี
ตลอดจนมีฐานะทางการเงินที่ดี

4.2.4. แนวโน้มอุตสาหกรรม

กลุ่มผลิตภัณฑ์เพื่อสิ่งแวดล้อม และกลุ่มผลิตภัณฑ์วัสดุก่อสร้างและอุตสาหกรรม

กลุ่มผลิตภัณฑ์เพื่อสิ่งแวดล้อม และกลุ่มผลิตภัณฑ์วัสดุก่อสร้างและอุตสาหกรรมของบริษัท
เป็นกลุ่มผลิตภัณฑ์ที่แปรผันและได้รับผลกระทบโดยตรงจากธุรกิจภาคอสังหาริมทรัพย์
ทั้งในส่วนของอสังหาริมทรัพย์เพื่อการอยู่อาศัย การพาณิชย์ และอุตสาหกรรม
รวมถึงการก่อสร้างระบบสาธารณูปโภคพื้นฐานของรัฐเป็นหลัก โดยบริษัท
มุ่งเน้นการจัดจำหน่ายไปยังกลุ่มลูกค้าผู้รับเหมาและเจ้าของโครงการ เช่น
โครงการก่อสร้างที่พักอาศัย อาคารคอนโดมิเนียม อาคารสำนักงาน โรงงานอุตสาหกรรม รถไฟฟ้า
ทางด่วน ทางแยกยกระดับ โรงงานอุตสาหกรรม อุโมงค์ลอดทางแยก สะพานข้ามทางแยก
และระบบป้องกันน้ำท่วม เป็นต้น

ดังนั้นการขยายตัวของภาคธุรกิจอสังหาริมทรัพย์ ภาคอุตสาหกรรม และการลงทุนภาครัฐ
จะส่งผลให้ความต้องการผลิตภัณฑ์ที่เกี่ยวกับระบบบำบัดน้ำเสีย ระบบสำรองน้ำ
และวัสดุก่อสร้างประเภทต่างๆ เพิ่มขึ้น
เนื่องจากผลิตภัณฑ์เหล่านี้เป็นอุปกรณ์ประกอบที่สำคัญที่ใช้ในการก่อสร้างงานโครงการต่างๆ
ดังที่กล่าวไว้ข้างต้น โดยตัวแปรที่สำคัญในการบ่งชี้ถึงทิศทางของธุรกิจอสังหาริมทรัพย์
ภาคอุตสาหกรรม และการลงทุนภาครัฐ ที่สำคัญได้แก่
ดัชนีความเชื่อมั่นของผู้ประกอบการธุรกิจพัฒนาที่อยู่อาศัยเทียบกับอัตราการเติบโตของผลิตภัณฑ์มวลรวมภายในประเทศ
(GDP) การเปิดตัวโครงการอสังหาริมทรัพย์ในประเทศ ภาวะน้ำเสียในประเทศ
และงบประมาณโครงการลงทุนภาครัฐ เป็นต้น โดยมีปัจจัยสนับสนุนดังต่อไปนี้

1. มาตรการลดหย่อนภาษีสำหรับผู้ซื้อที่อยู่อาศัยหลังแรก และราคาที่อยู่อาศัยไม่เกิน 5 ล้านบาท

2. การเลื่อนการบังคับใช้มาตรการกำหนดอัตราส่วนเงินให้สินเชื่อต่อมูลค่าหลักประกัน (Loan to
Value หรือ LTV) ของธนาคารแห่งประเทศไทย

3. การขยายการลงทุนของภาครัฐ โดยเฉพาะสาธารณูปโภคขั้นพื้นฐานขนาดใหญ่

4. ความสำคัญของปัญหามลพิษและมลภาวะที่ภาครัฐบาลให้ความสำคัญเพิ่มมากขึ้น

5. การเปิดตัวโครงการอสังหาริมทรัพย์ในประเทศอยู่ในระดับสูง

กลุ่มเครื่องใช้ไฟฟ้าที่มีคุณสมบัติในการประหยัดพลังงาน

แนวโน้มของอุตสาหกรรมเครื่องใช้ไฟฟ้ามีแนวโน้มเติบโตอย่างต่อเนื่อง
โดยมีปัจจัยสนับสนุนจากภาครัฐ ตามแผนอนุรักษ์พลังงาน 20 ปี
ซึ่งมีการออกมาตรการทั้งภาคบังคับด้วยกฎระเบียบกับภาคการสนับสนุน และส่งเสริม
โดยภาคบังคับที่สำคัญ คือ การบังคับใช้พระราชบัญญัติการส่งเสริมการอนุรักษ์พลังงาน พ.ศ. 2535
และฉบับปรับปรุง พ.ศ. 2550 และการกำหนดมาตรฐานขั้นต่ำและฉลากประสิทธิภาพพลังงาน
ส่วนภาคการสนับสนุนและส่งเสริมที่สำคัญ คือ
การให้เงินอุดหนุนเพื่อชดเชยผลประหยัดพลังงานที่ตรวจพิสูจน์หรือประเมินได้ (Standard Offer
Program หรือ SOP) รวมถึงจะเน้นมาตรการที่ทำให้เกิดการเปลี่ยนแปลงทิศทางตลาด (market
transformation) และพฤติกรรมของผู้ใช้พลังงาน
โดยการบังคับให้ติดฉลากแสดงประสิทธิภาพพลังงานของอุปกรณ์ เครื่องใช้ และอาคาร

ตามแผนอนุรักษ์พลังงาน 20 ปี ภาครัฐได้กำหนดกลยุทธ์และมาตรการ ต่างๆที่สำคัญอันประกอบด้วย
กลยุทธ์ด้านการบังคับด้วยกฎระเบียบและมาตรฐาน
เพื่อสนับสนุนประชาชนและผู้ใช้ไฟฟ้าในทุกภาคส่วนมุ่งเน้นการใช้เครื่องใช้ไฟฟ้าที่มีคุณสมบัติการประหยัดพลังงานมากขึ้น
จากนโยบายดังกล่าวจะเป็นปัจจัยบวกและส่งผลดีต่ออุตสาหกรรมของ PHA โดยรวม

นอกจากนี้ การเติบโตของธุรกิจค้าปลีก
โดยเฉพาะการเติบโตของร้านค้าปลีกสมัยใหม่เป็นอีกปัจจัยสนับสนุนในการเติบโตของอุตสาหกรรมเครื่องใช้ไฟฟ้าที่มีคุณสมบัติในการประหยัดพลังงาน
ซึ่งปัจจุบันธุรกิจค้าปลีกสามารถจำแนกได้เป็น 2 ประเภทใหญ่ได้แก่ ร้านค้าปลีกดั้งเดิม
(Traditional Trade) และร้านค้าปลีกสมัยใหม่ (Modern Trade) ได้แก่ ไฮเปอร์มาร์เก็ต
ซูเปอร์มาร์เก็ต ร้านสะดวกซื้อ และห้างสรรพสินค้า

กลุ่มธุรกิจไฟฟ้าพลังงานแสงอาทิตย์

ในปัจจุบันพลังงานแสงอาทิตย์เป็นแหล่งพลังงานทดแทนอีกประเภทหนึ่งซึ่งได้รับความสนใจไม่น้อยกว่าพลังงานทดแทนประเภทอื่นๆ
เนื่องจากเป็นพลังงานที่สะอาด
และความเข้มรังสีแสงอาทิตย์ของประเทศไทยอยู่ในเกณฑ์ที่เอื้อประโยชน์ในการผลิตไฟฟ้า
ทำให้ในปัจจุบันภาคเอกชนเริ่มให้สำคัญและเล็งเห็นประโยชน์ในเชิงธุรกิจจากการใช้พลังงานจากแสงอาทิตย์มากขึ้น
ดังจะเห็นได้จากสถานการณ์การติดตั้งเซลล์แสงอาทิตย์ในประเทศไทยมีการปรับตัวเพิ่มขึ้นอย่างต่อเนื่อง
โดยปริมาณการติดตั้งดังกล่าวได้ปรับตัวเพิ่มขึ้นจาก 4,224 กิโลวัตต์ ในปี 2546 เป็น 100,691
กิโลวัตต์ในปี 2554 หรือคิดเป็นอัตราการเติบโตเฉลี่ยร้อยละ 42.24
ซึ่งแสดงให้เห็นว่าการสร้างโรงไฟฟ้าพลังงานแสงอาทิตย์ได้รับความสนใจจากภาคธุรกิจอย่างมากในช่วงหลายปีที่ผ่านมา

ในปี 2553 กระทรวงพลังงานได้ประกาศใช้แผนพัฒนากำลังการผลิตไฟฟ้าของประเทศ
พ.ศ.2553-2573 (“แผน PDP 2010”) โดยแผน PDP 2010
ได้มีการพยากรณ์ความต้องการพลังไฟฟ้าเพิ่มสูงขึ้น จากปี 2555
ที่มีการประมาณความต้องการไฟฟ้าอยู่ที่ 170,000 เมกะวัตต์ชั่วโมง (“MWH”) และเพิ่มเป็น
350,000 MWH ในปี 2573 หรือคิดเป็นอัตราการเติบโตเฉลี่ยต่อปี (CAGR) ที่ร้อยละ 3.87
ดังนั้นจึงทำให้อุตสาหกรรมการผลิตไฟฟ้ามีแนวโน้มเติบโตได้อย่างต่อเนื่องในอนาคต นอกจากนี้แผน
PDP 2010
ยังมีนโยบายของการเพิ่มกำลังผลิตไฟฟ้าใหม่จากพลังงานหมุนเวียนแยกตามประเภทเชื้อเพลิงได้แก่
พลังงานแสงอาทิตย์ พลังงานลม พลังงานน้ำ พลังงานชีวมวล และพลังงานอื่นๆ
โดยสัดส่วนการผลิตไฟฟ้าจากพลังงานแสงอาทิตย์จะสูงขึ้นอย่างต่อเนื่องจากร้อยละ 2.18 ในปี
2554 เป็น ร้อยละ 19.26 ของกำลังการผลิตไฟฟ้าทั้งหมดในปี 2555-2564 และร้อยละ 26.11
ในปี 2555-2573 ของกำลังการผลิตไฟฟ้าทั้งหมด
ดังนั้นอุตสาหกรรมผลิตไฟฟ้าจากพลังงานแสงอาทิตย์จะมีแนวโน้มเติบโตได้อย่างต่อเนื่องในอนาคต

4.2.5. ภาวะการแข่งขัน

กลุ่มผลิตภัณฑ์เพื่อสิ่งแวดล้อม

-   ระบบบำบัดน้ำเสีย

บริษัทถือเป็นหนึ่งในผู้นำการผลิตและจัดจำหน่ายถังบำบัดน้ำเสียไฟเบอร์กลาสเนื่องจากบริษัทมีความได้เปรียบทางด้านชื่อเสียง
คุณภาพของผลิตภัณฑ์ รวมไปถึงการให้บริการที่เป็นเลิศ โดยคู่แข่งสำคัญที่อยู่ในผลิตภัณฑ์ดังกล่าวได้แก่
บริษัท อาควา นิชิฮาร่า คอร์ปอเรชั่น จำกัด
ซึ่งเป็นผู้ผลิตและจัดจำหน่ายถังบำบัดน้ำเสียไฟเบอร์กลาสและถังบำบัดน้ำเสียพลาสติกภายใต้ตราสินค้า
“AQUA” ในขณะที่คู่แข่งที่สำคัญของกลุ่มถังบำบัดน้ำเสียพลาสติกคือ บริษัท ธรรมสรณ์ จำกัด
ซึ่งเป็นผู้ผลิตและจัดจำหน่ายถังบำบัดน้ำเสียพลาสติกภายใต้ตราสินค้า “DOS”

นอกจากนี้ ยังมีคู่แข่งสำคัญของผลิตภัณฑ์กลุ่มอุปกรณ์สำหรับระบบบำบัดน้ำเสียของบริษัท ได้แก่ บริษัท
เอ็มอาร์เอ็ม จำกัด ซึ่งเป็นตัวแทนจำหน่ายผลิตภัณฑ์ภายใต้ตราสินค้า “SHINMAYWA” บริษัท
กรุนฟอส (ประเทศไทย) จำกัด ซึ่งจัดจำหน่ายผลิตภัณฑ์ภายใต้ตราสินค้า “GRUNDFOS” บริษัท
ไฟร์มาร์ จำกัด ซึ่งจัดจำหน่ายผลิตภัณฑ์ภายใต้ตราสินค้า “FLYGT” บริษัท เอ็กมี่ จำกัด
ซึ่งเป็นตัวแทนจำหน่ายผลิตภัณฑ์ภายใต้ตราสินค้า “EBARA” และบริษัท เวิล์ดแม็คคานิคส์
แอนด์เวอร์ค จำกัด ซึ่งเป็นตัวแทนจำหน่ายผลิตภัณฑ์ภายใต้ตราสินค้า “KAWAMOTO”

-   ระบบสำรองน้ำ

ในปัจจุบันระบบสำรองน้ำสามารถแบ่งการแข่งขันออกเป็น 3 กลุ่ม ได้แก่ 1)
กลุ่มถังสำรองน้ำไฟเบอร์กลาส 2) กลุ่มถังสำรองน้ำสแตนเลส และ 3)
กลุ่มถังสำรองน้ำพลาสติกโพลีเอทิลีน ซึ่งผลิตภัณฑ์ทั้ง 3 กลุ่มถือเป็นตลาดสินค้าทดแทนกันและกันได้
โดยความสามารถในการแข่งขันของผลิตภัณฑ์ดังกล่าวจะขึ้นอยู่กับคุณภาพและราคาจำหน่ายของผลิตภัณฑ์เป็นหลักซึ่งผลิตภัณฑ์ส่วนใหญ่ของบริษัทถูกจัดอยู่ในกลุ่มถังสำรองน้ำไฟเบอร์กลาส
และพลาสติกโพลีเอทิลีน
เนื่องจากคุณภาพของผลิตภัณฑ์และการยอมรับในตราสินค้าของบริษัทที่มีมาอย่างยาวนาน
จึงทำให้บริษัทถูกจัดเป็นหนึ่งในผู้นำสำหรับผลิตภัณฑ์กลุ่มดังกล่าว
โดยคู่แข่งสำคัญในกลุ่มถังสำรองน้ำไฟเบอร์กลาสและถังสำรองน้ำพลาสติก ได้แก่ บริษัท
อาควานิชิฮาร่า คอร์ปอเรชั่น จำกัด ซึ่งผลิตและจัดจำหน่ายสินค้าภายใต้ตราสินค้า “AQUA”
สำหรับในการผลิตและจัดจำหน่ายถังสำรองน้ำสแตนเลสและถังสำรองน้ำพลาสติก ได้แก่ บริษัท
ตราเพชร จำกัดซึ่งผลิตและจัดจำหน่ายสินค้าภายใต้ตราสินค้า “ตราเพชร” และบริษัท ธรรมสรณ์
จำกัด ซึ่งผลิตและจัดจำหน่ายถังสำรองน้ำพลาสติกภายใต้ตราสินค้า “DOS”

กลุ่มผลิตภัณฑ์วัสดุก่อสร้างและอุตสาหกรรม

-   ผลิตภัณฑ์ที่ผลิตจากซีเมนต์เสริมใยแก้ว (Glass Reinforced Cement: GRC)

อุตสาหกรรมผลิตภัณฑ์ซีเมนต์เสริมใยแก้ว (GRC) เป็นอุตสาหกรรมที่มีการแข่งขันน้อย
เนื่องจากเป็นผลิตภัณฑ์ที่ผลิตตามคำสั่งซื้อของลูกค้าที่มีการใช้งานเฉพาะเจาะจง
นอกจากนั้นยังต้องใช้เทคโนโลยีการผลิตที่ทันสมัย
จึงจะได้คุณภาพของผลิตภัณฑ์ที่ตรงตามความต้องการของลูกค้า
ดังนั้นจึงทำให้มีผู้ประกอบการน้อยรายในอุตสาหกรรมดังกล่าว
โดยคู่แข่งที่สำคัญของบริษัทในการผลิตภัณฑ์ดังกล่าว คือ บริษัท เจนเนอรัล เอนจิเนียริ่ง จำกัด
(มหาชน)

-   ผลิตภัณฑ์หลังคาและผนังเหล็กขึ้นรูป

ผลิตภัณฑ์หลังคาและผนังเหล็กขึ้นรูปเป็นกลุ่มผลิตภัณฑ์ที่มีการแข่งขันสูงและมีคู่แข่งเป็นจำนวนมาก
โดยคู่แข่งที่สำคัญของบริษัทในผลิตภัณฑ์ดังกล่าว คือ บริษัท ศูนย์บริการเหล็กสยาม จำกัด (มหาชน)
ซึ่งเป็นผู้ผลิตและจัดจำหน่ายหลังคาเหล็กภายใต้ตราสินค้า “Lucky” และ บริษัท บลูสโคป ไลสาจท์
(ประเทศไทย) จำกัด ซึ่งเป็นผู้ผลิตและจัดจำหน่ายหลังคาเหล็กภายใต้ตราสินค้า “Lysaght”

-   ผลิตภัณฑ์ที่ผลิตจากวัสดุอะครีลิค (Acrylics)

การผลิตผลิตภัณฑ์จากวัสดุอะคริลิคนั้น บริษัท ได้มุ่งเน้นการรับจ้างผลิตอุปกรณ์สุขภัณฑ์ให้แก่บริษัทต่างๆ
ที่อยู่ในธุรกิจผลิตอุปกรณ์ที่ใช้สำหรับสุขภัณฑ์ ในการรับจ้างผลิตสุขภัณฑ์ของบริษัท
มีคู่แข่งที่สำคัญของบริษัท คือ ผู้รับจ้างผลิตรายอื่นๆ
หรือผู้ว่าจ้างที่อาจหันมาผลิตอุปกรณ์เหล่านั้นด้วยตัวเองแทน การว่าจ้างบริษัท
นอกจากนั้นแล้วยังมีคู่แข่งขันทางอ้อมจากการนำเข้าอุปกรณ์สุขภัณฑ์ที่ผลิตจากวัสดุอะครีลิคที่นำเข้าจากต่างประเทศ
ซึ่งสามารถจำแนกได้เป็น 2 กลุ่มหลัก ได้แก่ 1)
อุปกรณ์สุขภัณฑ์และอุปกรณ์ภายในห้องน้ำราคาสูงที่นำเข้าจากประเทศเยอรมนี ประเทศอิตาลี
ประเทศสหรัฐอเมริกา ประเทศฝรั่งเศส และประเทศสเปน
อุปกรณ์ชนิดนี้เน้นการตอบสนองกลุ่มลูกค้าที่มีรายได้สูง และ 2)
อุปกรณ์สุขภัณฑ์และอุปกรณ์ภายในห้องน้ำราคาย่อมเยาว์ซึ่งนำเข้าจากประเทศจีนและไต้หวันซึ่งมีมาตรฐานคุณภาพไม่สูงนัก

-   ผลิตภัณฑ์ไฟเบอร์กลาสเสริมแรง (Fiberglass Reinforced Plastic: FRP)

ในปัจจุบันอุตสาหกรรมของผลิตภัณฑ์นี้มีการแข่งขันสูง
โดยผลิตภัณฑ์ของบริษัทส่วนใหญ่มุ่งเน้นไปที่การผลิตท่อและถังสำหรับสารเคมี และห้องน้ำสำเร็จรูป
ตามลำดับ ปัจจุบันมีผู้ประกอบการจำนวนมากทั้งผู้ประกอบการขนาดเล็ก ขนาดกลาง และขนาดใหญ่
โดยบริษัท ถือว่าเป็นผู้ประกอบการขนาดกลางของผลิตภัณฑ์ไฟเบอร์กลาสเสริมแรง
โดยคู่แข่งที่สำคัญของบริษัท คือ บริษัท เอเชี่ยนเคมีคัลแอนด์เอ็นจิเนียริ่ง จำกัด และบริษัท
เจริญวัฒนาไฟเบอร์ แอนด์ เคมีเคิล จำกัด

กลุ่มผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงาน

กลุ่มผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงานเป็นกลุ่มผลิตภัณฑ์ที่มีการแข่งขันสูง
ทั้งปัจจัยด้านคุณภาพและราคาของผลิตภัณฑ์ โดยปัจจุบันมีคู่แข่งจำนวนมากในการผลิตเครื่องใช้ไฟฟ้า
คู่แข่งโดยตรงของ PHA คือ บริษัท ซันเด้น อินเตอร์คูล (ประเทศไทย) จำกัด (SANDEN)
นอกจากนั้น PHA ยังมีคู่แข่งสำคัญรายอื่น ได้แก่ บริษัท ซิงเกอร์ประเทศไทย จำกัด (มหาชน)
(SINGER)
จำหน่ายเครื่องใช้ไฟฟ้าหลากหลายประเภททั้งเครื่องใช้ไฟฟ้าในครัวเรือนและเครื่องใช้ไฟฟ้าเชิงพาณิชย์

  กลุ่มธุรกิจไฟฟ้าพลังงานแสงอาทิตย์

ภาวะการแข่งขันในกลุ่มธุรกิจโรงไฟฟ้าพลังงานแสงอาทิตย์นั้นอยู่ในเกณฑ์ต่ำ
เนื่องจากผู้ประกอบการโรงไฟฟ้าพลังงานแสงอาทิตย์นั้นได้ทำสัญญาการจำหน่ายไฟฟ้ากับทางผู้รับซื้อซึ่งได้แก่
การไฟฟ้าฝ่ายผลิตแห่งประเทศไทย การไฟฟ้านครหลวง และการไฟฟ้าส่วนภูมิภาค
จำนวนผู้แข่งขันในปัจจุบันมีจำนวนน้อย
เนื่องจากผู้ประกอบธุรกิจที่จะเข้ามาลงทุนในตลาดได้ต้องมีคุณสมบัติตามที่หน่วยงานการไฟฟ้าและกระทรวงพลังงานได้กำหนดไว้
และจะต้องมีการพิจารณาข้อมูลในเชิงเทคนิคเพื่ออนุมัติการเข้าทำสัญญากับหน่วยงานการไฟฟ้าที่เกี่ยวข้อง
ประกอบกับการดำเนินธุรกิจดังกล่าวต้องใช้เงินลงทุนเป็นจำนวนเงินที่สูง
ส่งผลให้การแข่งขันของตลาดไฟฟ้าพลังงานแสงอาทิตย์ในปัจจุบันไม่รุนแรงมากนัก

นอกจากนี้ IGC ยังอาจมีข้อได้เปรียบในเชิงแข่งขันในระยะยาวเหนือผู้ประกอบการรายอื่น
เนื่องจาก IGC ได้รับส่วนเพิ่มราคารับซื้อไฟฟ้า (“Adder”) ในจำนวนต่อหน่วยในอัตรา 8
บาทต่อหน่วยเป็นระยะเวลา 10 ปี ในขณะที่ผู้ประกอบการที่ยื่นขออนุญาตตั้งแต่วันที่ 21 กรกฎาคม
2553 จะได้รับ Adder ในอัตรา 6.50 บาทต่อหน่วย
ดังนั้นจึงอาจทำให้บริษัทมีข้อได้เปรียบเหนือคู่แข่งในการจำหน่ายไฟฟ้า

4.3. การจัดหาวัตถุดิบและผลิตภัณฑ์

กลุ่มผลิตภัณฑ์เพื่อสิ่งแวดล้อมและกลุ่มผลิตภัณฑ์วัสดุก่อสร้างและอุตสาหกรรม

จากนโยบายในการดำเนินธุรกิจของบริษัทที่ให้ความสำคัญต่อคุณภาพของสินค้า
ดังนั้นบริษัทจึงให้ความสำคัญกับการควบคุมคุณภาพของวัตถุดิบตั้งแต่การจัดซื้อ
โดยนโยบายการจัดซื้อวัตถุดิบของบริษัท จะมุ่งเน้นด้านคุณภาพ ราคา ระยะเวลาการจัดส่ง
ซึ่งโดยปกติจะจัดซื้อภายในประเทศ แต่จะมีวัตถุดิบบางรายการที่ต้องนำเข้าจากต่างประเทศ เช่น
ใยแก้วที่ใช้ผลิตซีเมนต์เสริมใยแก้ว (GRC) ทั้งนี้ในการสั่งซื้อวัตถุดิบ
ฝ่ายขายและฝ่ายผลิตของบริษัทจะมีการประชุมวางแผนการผลิตเป็นประจำในทุกสัปดาห์เพื่อรับรู้ถึงความต้องการใช้วัตถุดิบอย่างใกล้ชิด
ส่งผลให้ที่ผ่านมาบริษัทไม่ประสบปัญหาด้านการขาดแคลนวัตถุดิบ

ในส่วนของนโยบายการคัดเลือกผู้จัดจำหน่ายวัตถุดิบนั้น
มีการกำหนดให้ผู้จัดจำหน่ายวัตถุดิบต้องขึ้นทะเบียนผู้ส่งมอบวัตถุดิบและคุณภาพของวัตถุดิบต้องผ่านการทดสอบจากบริษัทและได้มาตรฐานตามที่บริษัทต้องการ
อีกทั้งยังมีการประเมินและตรวจสอบคุณภาพของวัตถุดิบซ้ำทุกๆ 6 เดือน
นอกจากนี้ยังเข้าไปทำการตรวจเยี่ยมเพื่อประเมินสถานประกอบการของผู้จำหน่ายวัตถุดิบ
เพื่อให้มั่นใจว่าคุณภาพของวัตถุดิบที่บริษัทสั่งซื้อยังคงได้มาตรฐานตามที่บริษัทต้องการ ทั้งนี้ในปัจจุบัน
บริษัทไม่มีการสั่งซื้อวัตถุดิบจากผู้ส่งของรายใดที่เกินกว่าร้อยละ 30 ของยอดรวมการสั่งซื้อวัตถุดิบ
สำหรับวัตถุดิบหลักที่ใช้ในกระบวนการผลิตของบริษัทสามารถจำแนกได้เป็น 5 ชนิด ได้แก่ 1) เรซิน
2) ใยแก้ว 3) แผ่นเหล็กรีดเย็น 4) อะครีลิค และ 5) ปูนซีเมนต์

นอกเหนือจากการจัดหาวัตถุดิบหลักทั้ง 5 ประเภทดังกล่าวข้างต้น
ในอนาคตบริษัทคาดว่าการผลิตถังสำรองน้ำจากวัสดุพลาสติกโพลีเอทิลีนจะมีปริมาณสูงขึ้น
ทั้งนี้เพื่อเพิ่มขีดความสามารถในการแข่งขันกับผู้ประกอบการรายอื่น
ดังนั้นวัตถุดิบที่ใช้ในการผลิตถังสำรองน้ำพลาสติกจะมีสัดส่วนมากขึ้นในอนาคต
โดยวัตถุดิบที่ใช้ในการผลิตถังสำรองน้ำ ได้แก่ พลาสติกโพลีเอทิลีน

กลุ่มผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงาน

ในปัจจุบัน PHA ได้จัดจ้าง บริษัท ซันโย คอมเมอร์เชี่ยล โซลูชั่นส์ (ไทยแลนด์) จำกัด (“SCMT”)
และบริษัท ไฮเออร์ อีเลคทริคอล แอพพลายแอนซ์ (ประเทศไทย) จำกัด (“HAIER”)
เป็นผู้ผลิตหลักของกลุ่มผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงาน เนื่องจาก SCMT
และ HAIER
เป็นผู้ผลิตที่มีความเชี่ยวชาญมาอย่างยาวนานในการผลิตผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงานและยังผลิตให้แก่กลุ่มลูกค้าหลากหลายตราสินค้า

โดยปกติแล้ว PHA จะส่งคำสั่งการผลิตให้แก่ผู้ผลิต ทุก 3 เดือน โดยจำนวนคำสั่งการผลิตที่ส่งให้
ผู้ผลิต นั้นจะขึ้นอยู่กับประมาณการที่ PHA จัดทำขึ้นมา และจะยืนยันคำสั่งการผลิตทุก 2 เดือนเพื่อให้
ผู้ผลิต มีเวลาเพียงพอในการจัดหาวัตถุดิบและผลิตได้ทันเวลา คุณลักษณะเด่นของการจัดจ้าง ผู้ผลิต
คือ PHA สามารถกำหนดราคาซื้อล่วงหน้าได้ถึงหนึ่งปี ดังนั้น PHA
จึงสามารถป้องกันความเสี่ยงจากการผันผวนของต้นทุนการผลิตได้อย่างมีประสิทธิภาพ

ในด้านของการรับประกันสินค้าผู้ผลิตสินค้าจะเป็นผู้ที่รับผิดชอบในการรับประสินค้า
ทั้งนี้เงื่อนไขและระยะเวลาการรับประกันจะขึ้นอยู่กับผลิตภัณฑ์ที่กลุ่มลูกค้าได้ซื้อไป
โดยผู้ผลิตจะใช้รหัสบาร์โค้ดที่ติดไว้กับสินค้าเป็นหลักฐานยืนยันในการให้บริการด้านการรับประกัน

กลุ่มธุรกิจไฟฟ้าพลังงานแสงอาทิตย์

มีการจัดหาวัตถุดิบ ประกอบด้วย

1. การจัดหาพื้นที่และทำเลที่ตั้ง IGC จะเลือกทำเลที่ตั้งของโครงการที่ติดถนนใหญ่
และใกล้กับจุดเชื่อมต่อระบบไฟฟ้าของกฟภ. ที่อยู่ในที่สูงไม่มีประวัติน้ำท่วม
รูปร่างที่ดินที่เหมาะสมต่อการก่อสร้าง และราคาเหมาะสม
เนื่องจากจะมีผลต่อระยะเวลาในการคืนทุนของโครงการ

2. การขออนุญาตก่อสร้างโรงไฟฟ้าพลังงานแสงอาทิตย์
เริ่มจากการสำรวจความคิดเห็นและทำประชาคมของชุมชนในพื้นที่ที่ตั้งโรงไฟฟ้า
การขออนุญาตการจำหน่ายไฟฟ้ากับการไฟฟ้านครหลวงหรือการไฟฟ้าส่วนภูมิภาค
ขออนุญาตก่อสร้างโรงไฟฟ้าจากหน่วยงานท้องถิ่นเพื่อขอใบอนุญาตก่อสร้าง (ใบอนุญาต

อ1.)
ขอรับใบอนุญาตประกอบกิจการโรงงานจากสำนักงานอุตสาหกรรมจังหวัดเพื่อขอรับใบอนุญาตประกอบกิจการโรงงาน
(ใบอนุญาต รง3. และใบอนุญาต รง4.)
และขออนุญาตประกอบกิจการผลิตไฟฟ้าและผลิตพลังงานควบคุมจากสำนักงานคณะกรรมการกำกับกิจการพลังงาน

3. การจัดหาอุปกรณ์ต่างๆ ในการก่อสร้างโรงไฟฟ้าพลังงานแสงอาทิตย์
มีส่วนประกอบหลักของโรงไฟฟ้าพลังงานแสงอาทิตย์ คือ
แผงโซลาร์เซลล์และเครื่องแปลงกระแสไฟฟ้า
โดยผู้จัดจำหน่ายอุปกรณ์ได้ให้การรับประกันสินค้าตลอดอายุการใช้งาน 25 ปี และ 10 ปี ตามลำดับ
รวมไปถึงยังมีการรับประกันด้านประสิทธิภาพการทำงานของแผงโซลาร์เซลล์ในช่วง 10 ปีแรก
โดยทางผู้จำหน่ายอุปกรณ์รับประกันประสิทธิภาพของแผงโซลาร์เซลล์โดยรวมที่ร้อยละ 90
และสำหรับช่วงหลังจากนั้นจนถึงปีที่ 25 อยู่ที่ร้อยละ 80

4.4 ผลกระทบสิ่งแวดล้อม

บริษัทตระหนักถึงผลกระทบต่อสิ่งแวดล้อมที่เกิดจากการผลิต
โดยเฉพาะผลกระทบต่อพนักงานและสภาพแวดล้อมบริเวณโรงงานอย่างเคร่งครัดเพื่อให้เป็นไปตามข้อบังคับของกระทรวงทรัพยากรธรรมชาติและสิ่งแวดล้อม
กระทรวงสาธารณสุข กระทรวงอุตสาหกรรม และกระทรวงมหาดไทย
โดยบริษัทได้ทำการว่าจ้างผู้เชี่ยวชาญภายนอกเข้ามาทำการตรวจสอบผลกระทบดังกล่าว
ทั้งทางด้านเสียง อากาศ รวมไปถึงการสัมผัสสารเคมีที่เป็นอันตราย

จากผลการตรวจสอบโดยผู้เชี่ยวชาญภายนอก สรุปว่า
โดยทั่วไปบริษัทสามารถปฏิบัติตามข้อกำหนดของหน่วยงานที่กำกับดูแลด้านผลกระทบต่อสิ่งแวดล้อมได้อย่างเคร่งครัด
ทั้งนี้จากการใส่ใจและตระหนักถึงผลกระต่อสิ่งแวดล้อม ส่งผลให้บริษัทยังได้รับตรามาตรฐาน
มอก.18001 ในด้านระบบการจัดการอาชีวะอนามัยและความปลอดภัย
จากสถาบันรับรองมาตรฐานไอเอสโอ ในปี 2550
นอกจากนี้บริษัทยังมีมาตรการต่างๆเพื่อลดผลกระทบของมลภาวะสิ่งแวดล้อมให้กับพนักงานดังต่อไปนี้

1. ผลกระทบทางด้านเสียง
บริษัทมีการจัดเตรียมอุปกรณ์ป้องกันอันตรายจากเสียงที่เกิดจากการทำงานของเครื่องจักร
พร้อมทั้งอบรมวิธีสวมใส่อย่างถูกวิธีให้แก่พนักงาน
รวมถึงมีการตรวจสมรรถภาพการได้ยินของพนักงานปีละ 1 ครั้ง

2. ผลกระทบทางด้านอากาศ
บริษัทมีการจัดเตรียมอุปกรณ์หน้ากากเพื่อป้องกันฝุ่นละอองและการสูดดมสารเคมีที่เป็นอันตรายในระหว่างกระบวนการผลิต
รวมถึงมีการตรวจสมรรถภาพปอดของพนักงานปีละ

1 ครั้ง

3. ในส่วนของการป้องกันการสัมผัสสารเคมีที่เป็นอันตราย
บริษัทมีการจัดเตรียมถุงมือป้องกันสารเคมีให้กับพนักงาน
อบรมพนักงานเพื่อให้ทราบและเข้าใจถึงอันตรายที่อาจจะเกิดจากสารเคมีที่เป็นอันตราย
อบรมการปฏิบัติงานอย่างถูกวิธี รวมไปถึงวิธีการจัดเก็บสารเคมีที่เป็นอันตรายอย่างถูกวิธี